༄༅། ། ལྔ་ལྡན་བསྡུས་པ་ཞིག་བཞུགས་སོ། །
མ་གྱུར་ནམ་མཁའ་མཉམ་པའི་སེམས་ཅན་རྣམས། ། སྡུག་བསྔལ་རྒྱུ་བཅས་བྲལ་བའི་སྙིང་རྗེ་དང་། ། བདེ་བ་ཕུན་ཚོགས་དང་ལྡན་བྱམས་པར་བཅས། ། བླ་མེད་བྱང་ཆུབ་ཐོབ་འདོད་སྨོན་སེམས་དང་། ། དེ་ཕྱིར་ལྔ་ལྡན་ལམ་སྒོམ་འཇུག་པར་བཅས། ། ཐམས་ཅད་མཉམ་ཉིད་དོན་དམ་སེམས་བསྐྱེད་དོ། ། དེ་ལས་པད་དཀར་འདབ་བརྒྱ་ཟླ་བའི་དབུས། ། རང་ལུས་སྤྱན་རས་གཟིགས་དབང་སྐུ་མདོག་དཀར། ། ཞལ་གཅིག་ཕྱག་བཞི་རིན་ཆེན་དར་གྱིས་བརྒྱན། ། དང་པོ་ཐལ་སྦྱར་ཤེལ་འཕྲེང་པད་དཀར་འཛིན། ། རྡོ་རྗཻ་སྐྱིལ་ཀྲུང་ཐུགས་ཀར་ཟླ་སྟེང་ཧྲཱིཿ། སྙིང་པོ་ཡི་གེ་དྲུག་མའི་སྔགས་ཀྱིས་བསྐོར། ། ཨོཾ་མ་ཎི་པདྨེ་ཧཱུཾ། སྤྱི་བོར་རང་གི་བླ་མ་ངོ་བོའི་སྐུ། ། སྐུ་མདོག་དཀར་དམར་མཉམ་གཞག་སྐྱིལ་ཀྲུང་བཞུགས། ། སྤྱི་བོར་ཨོཾ་དཀར་མགྲིན་པར་ཨཱཿདམར་པོ། ། ཐུགས་ཀར་ཧཱུྂ་མཐིང་རང་མདོག་འོད་ཟེར་འཕྲོ། ། སྒོ་གསུམ་གུས་པས་གསོལ་བ་བཏབ་པའི་མཐུས། ། ཨོཾ་གྱི་འོད་ཀྱིས་ལུས་སྦྱངས་བུམ་དབང་ཐོབ། ། ཨཱ་ཡི་འོད་ཀྱིས་ངག་སྦྱངས་གསང་དབང་ཐོབ། ། ཧཱུྂ་གི་འོད་༼༢༢༽ཀྱིས་ཡིད་སྦྱངས་ཤེར་དབང་ཐོབ། ། བླ་མ་འོད་ཞུ་རང་ཐིམ་སྒྲིབ་གཉིས་སྦྱང་། ། དབང་བཞི་མ་ལུས་ཡོངས་རྫོགས་ཐོབ་པར་གྱུར། ། རྡོ་རྗེ་སྐྱིལ་ཀྲུང་ལུས་བསྲང་མགྲིན་པ་སྒུ། ། དཔུང་པ་བརྒྱང་ཞིང་མཉམ་གཞག་ལྟེ་འོག་བཅའ། ། བལྟ་སྟངས་ལ་གཞག་ལྕེ་རྩེ་ཅུང་ཟད་བསྒྲིལ། ། ཡོད་མེད་བརྟག་དཔྱད་སྒྲིམ་ལྷོད་རྩོལ་མེད་པར། ། བསྒོམ་མེད་ཡེངས་མེད་རང་གཤིས་རང་འགྲོས་གཞག། གཤིས་ལས་མ་གཡོས་བདེ་གསལ་མི་རྟོག་སོགས། ། ཉམས་མྱོང་རྟོགས་པའི་ཡེ་ཤེས་རྗེན་པར་འཆར། ། ཉོན་མོངས་རྣམ་རྟོག་བག་ཆགས་རྐྱེན་ཀུན་ལ། ། སྤང་བླང་བཅོས་བྲལ་རང་གཤིས་ཉིད་བསྐྱངས་ཏེ། ། སྤྲས་སྤྲོས་བཅོས་སྒྱུར་མཚན་མ་མེད་པར་བཞག། དེ་ཡིས་བགེགས་སེལ་བོགས་ཐོན་རང་རིག་ལ། ། དབང་འབྱོར་དང་པོའི་སངས་རྒྱས་རང་ཞལ་མཐོང་། ། དེ་འང་ལྔ་ལྡན་རྟོགས་པའི་མགུར་ལས། ། སེམས་ཉིད་ཀྱི་ནམ་མཁའ་ཡངས་པ་ལ། ། རྣམ་རྟོག་གི་སྤྲིན་ཚོགས་མ་དེངས་ན། ། མཁྱེན་གཉིས་ཀྱི་གཟའ་སྐར་མི་འཆར་བས། ། སེམས་མི་རྟོག་འདི་ལ་ནན་ཏན་མཛོད། ། ༼༢༣༽ཅེས་གསུངས། སེམས་ཉིད་གཤིས་ཀྱི་གནས་ལུགས་ནམ་མཁའ་ལ། ། འཁོར་འདས་ཆོས་ཚུལ་དཀར་ནག་སྤྲིན་འདྲ་སྟེ། ། བཟང་ངན་དུ་འང་བཅོས་སླད་གྱུར་པ་ན། ། ཉི་ལྟར་དངོས་པོ་གཤིས་ཀྱི་གནས་ཚུལ་དང་། ། ཇི་སྙེད་ཤེས་བྱའི་དཀྱིལ་འཁོར་མི་མཁྱེན་པས། ། རྟོག་དང་མི་རྟོག་མཚན་འཛིན་ཀུན་འདས་པ། ། རྟོག་བྲལ་ཕྱག་ཆེན་གནས་ལུགས་ལ་ཞོག་ཅིག། འདུས་དང་འདུས་མ་བྱས་དང་ཡོད་པ་ཡི། ། དགེ་ཚོགས་ཇི་སྙེད་བདག་གཞན་སེམས་ཅན་རྣམས། ། བླ་མེད་བྱང་ཆུབ་མྱུར་དུ་ཐོབ་ཕྱིར་བསྔོ། ། ཞེས་པ་འདི་བོན་པོ་ཚུལ་ཁྲིམས་འོད་ཟེར་གྱིས་ཉམས་བླངས་འཁྱེར་བདེ་བའི་ཕྱིར་བསྐུར་བ་ལས། ། འབྲི་གུང་པ་རཏྣས་ཞོ་སྤྲོ་ལུང་གི་སྒར་དུ་བྲིས་པའོ། ། མངྒ་ལཾ། ལན་གཅིག་ཞུས་སོ།